সিরিয়ার জন্যে আরব লীগের নতুন বিশেষ দূত পদে জর্ডানের সাবেক পররাষ্ট্র মন্ত্রীর নিয়োগ
আরব লীগের পররাষ্ট্রমন্ত্রীরা সিরিয়ার জন্য যুগ্ম আরব-জাতিসংঘ মিশন সৃষ্টির ব্যপারে বৈঠকে মিলিত হন।
আরব লীগ জানিয়েছে, তারা সিরিয়ায় লীগের পর্যবেক্ষণ মিশনের নেতৃত্ব দানকারী সুদানী জেনারেলের পদত্যাগপত্র গ্রহণ করেছে। ঐ গোষ্ঠী জর্দানের প্রাক্তন পররাষ্ট্রমন্ত্রীকে সিরিয় সংকট বিষয়ে নতুন বিশেষ দূত মনোনীত করার পরিকল্পনা নিয়েছে। কর্মকর্তারা বলেন, রবিবার জেনারেল মোহাম্মেদ আহমেদ আল-দাবি পদত্যাগ করেন। একই দিনে ২২ সদস্যের আরব লীগের পররাষ্ট্রমন্ত্রীরা সিরিয়ার জন্য নতুন এক যুগ্ম আরব-জাতিসংঘ মিশন সৃষ্টির ব্যপারে কায়রোয় এক বৈঠকে মিলিত হন। নতুন এই পর্যবেক্ষণ মিশন গত মাসে সাময়িক ভাবে বন্ধ ক’রে দেওয়া মিশনটির স্থলাভিষিক্ত হতে পারে। আরব লীগের কর্মকর্তারা বলেন, এই গোষ্ঠীর প্রধান সুদানী জেনারেল আল-দাবির স্থলে লিবিয়ায় প্রাক্তন জাতিসংঘ দূত আব্দেল এলাহ আল-খাতিবের নাম প্রস্তাব করবেন। ওদিকে শনিবার সংঘাতময় হোমস শহরে সহিংসতা অব্যাহত থাকে। সিরিয় বাহিনী প্রেসিডেন্ট বাশার আল আসাদের বিরোধীদের ওপঅর আক্রমন চালালে কম পক্ষে ১০ ব্যক্তি প্রাণ হারায়। সিরিয়ার রাজধানী দামেষ্ক এবং দক্ষিণের দুমা শহরে সরকার বিরোধী ফ্রি সিরিয়ান আর্মী আর সিরিয় সেনাবাহিনীর মধ্যে লড়াইএ কমপক্ষে তিন জন মারা যায়। সরকারী সৈন্যরা পর্বত শহর যাবাদানির কিছু অংশে প্রবেশ করে।